Varke agter stuurwiele | News24
Varke agter stuurwiele
JY voel letterlik hoe jou bloeddruk styg en die are in jou nek swel. Die padvark (altans in jou beoordeling van hom) gaan jou mos afsny. Hy ry mos nou aspris stadig hier voor jou.
"Kyk hoe kruip hy," skreeu jy vir jou vrou. Navorsing toon dat die helfte van alle bestuurders die een of ander tyd 'n vorm van padwoede ervaar het.
Dis alles reg en wel as die verkeersdruk normaal is, maar boeta, wag net todat die vakansieseisoen aanbreek, soos nou hier op die Suidkus.
Dan sien jy hoe die stresvlakke styg. Sommige geleerdes reken dat iemand wat padwoede openbaar, ander onverwerkte woede in sy of haar sisteem saamdra. Dit kan ook doodeenvoudig wees dat jy 'n slegte nag of dag gehad het, en hierdie ou wat voor jou indruk was dalk net die laaste strooi wat die kameel se rug gebreek het, by wyse van spreke.
Is dit vergesog om te vermoed dat onderliggend aan al hierdie probleme, 'n persepsie of siening is dat ander mense of omstandighede verantwoordelik is vir my geluk? Ons is geneig om nie verantwoordelikheid vir ons eie foute te neem nie. Dis my man of my vrou wat my irriteer, of die ander bestuurder, of die ellendige klerk daar in die kantoor.
Dit laat my dink aan wat ek eenmaal gehoor het: "As jy 'n klip in 'n bos gooi en daar kom 'n slang uit, waar was die slang die heeltyd?" Ons moet nooit vergeet dat ons self verantwoordelik is vir die skade wat ons ongeduld aan ander doen nie.
Dalk vergeet ons hoe geduldig en lankmoedig die Here met ons is. Hy verdra ons opstand want Hy wil hê dat ons tot bekering kom. 1 Korintiërs 13:7 sê immers dat die liefde alles verdra. Die liefde kan ook met 'n hoofletter geskryf word en na Christus Jesus verwys.
Kom ons bid vir meer geduld en toon ook meer geduld, soos die Here in wie ons glo. Dan sal ons dalk minder varke agter stuurwiele sien en verantwoordelikheid neem vir ons eie bestuursgewoontes.